מחקר זה בחן האם אי-סדירות של המחזור החודשי בקרב נשים המשתמשות בהתקן תוך-רחמי המשחרר לבונורגסטרל (levonorgestrel-releasing intrauterine system – LNG-IUS, מירנה) או דפו מדרוקסיפרוגסטרון אצטט (depot medroxyprogesterone acetate – DMPA, דפו-פרוברה) קשורה לשינויים במדדי דופלר של עורקי הרחם.
מחקר תצפית פרוספקטיבי זה נמשך שלוש שנים וכלל 102 נשים המשתמשות ב-LNG-IUS ו-104 נשים המשתמשות ב-DMPA כאמצעי מניעה. משתתפות המחקר היו במעקב עם מרווחים קבועים במשך שלוש שנים. בוצעה בדיקת אולטרסאונד נרתיקית להערכת מדד הפעימתיות (pulsatility index - PI) ומדד התנגודת (resistance index - RI) בעורק הרחם, לפני התחלת השימוש בשיטה למניעת הריון ולאחר 6, 12, 24 ו-36 חודשים. הנתונים נאספו ועובדו.
נמצאו שינויים מובהקים ב-PI וב-RI של עורק הרחם. מדדי PI ירדו לאחר שישה חודשים בשתי הקבוצות ועלו באופן מובהק לאחר 12 חודשים בשתי הקבוצות, בהשוואה לערכים הראשוניים (p<0.001), בעוד ש-RI ירד באופן מובהק לאחר שישה חודשים בשתי הקבוצות ועלה באופן מובהק לאחר 12 חודשים, שנתיים ושלוש שנים, בשתי הקבוצות, בהשוואה לערכים הראשוניים (p<0.001).יPI ו-RI הראו ירידה מובהקת בקרב נשים שסבלו מדימום רחמי חריג ומנגד, מדדים אלו הראו עלייה מובהקת בקרב נשים שחוו הפסקה של הווסת, ללא קשר לשיטה בה השתמשו למניעת הריון (p<0.001).
LNG-IUS (מירנה) ו-DMPA (דפו-פרוברה) מביאים לשינויים המודינמיים בעורקי הרחם, המעידים על יחס חיובי עם אי-סדירות במחזור החודשי. יש צורך במחקרים גדולים ורבי-מרכזים כדי לאשר את ממצאי מחקר זה.